Foto's: Angelique en Jacques spog met skattige tweeling | Maroela Media
Angelique en Jacques op 'n uitstappie saam met Jacques jr. en die tweeling. (Foto: Instagram/Jacques Potgieter)
Die Afrikaanse aktrise en televisiepersoonlikheid Angelique Gerber en haar man, die rugbyspeler Jacques Potgieter, het onlangs op sosiale media gespog met hul identiese tweelingdogtertjies, Annabella en Olivia.
Die paartjie, wat ook 'n eenjarige seuntjie het, Jacques jr., het die dogtertjies se gesigte sowat twee weke gelede vir die eerste keer op die voorblad van Huisgenoot bekendgemaak.
Die tweeling is op 1 Februarie gebore.
Gerber het 'n foto van die twee slapende dogtertjies op Instagram gedeel met die byskrif: "My hartjies." Potgieter het ook 'n foto van 'n gesinsuitstappie gedeel en gesê: "Geseënd."
Gerber en Potgieter is sedert Augustus 2014 in 'n verhouding en in Junie 2016 op die Eureka-landgoed buite Durbanville in die Wes-Kaap getroud. Hulle het hulle eersteling, Jacques jr., in November 2016 verwelkom.
Gerber het bekendheid verwerf as die Roemeense boetiekassistent Clara in die gewilde sepie 7de Laan. Sy was ook onlangs in die fliek Dis koue kos, skat te sien en is 'n voormalige Boer soek 'n vrou-aanbieder. Sy is ook te sien in haar eie realiteitsreeks op die VIA-kanaal, Angelique en Jr.